Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2021/C 418/15)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„Figatelli de l’Ile de Beauté“/„Figatellu de l’Ile de Beauté“

ELi nr: PGI-FR-02432 – 17. august 2018

KPN ( ) KGT (X)

1. Nimetus

„Figatelli de l’Ile de Beauté“/„Figatellu de l’Ile de Beauté“

2. Liikmesriik või kolmas riik

Prantsusmaa

3. Põllumajandustoote või toidu kirjeldus

3.1. Toote liik

Klass 1.2. Lihatooted (kuumtöödeldud, soolatud, suitsutatud jne)

3.2. Punktis 1 esitatud nimetusele vastava toote kirjeldus

„Figatelli de l’Ile de Beauté“/„Figatellu de l’Ile de Beauté“ on naturaalses sooles olev U-kujuline toormaksavorst, mis on ette nähtud kuumtöötlemiseks. Toote viilutamisel on näha sealiha, -peki ja -maksa jämedast hakkimisest tingitud jämedateralist tekstuuri.

Suitsutamine annab tootele iseloomuliku kollakaspruuni kuni pruuni värvuse, mis ei pruugi olla ühtlane.

Toote sisu värvus vaheldub bordoopunastest pruunide ja valgete teradeni.

Suurema maksa sisaldusega toodete värvus kaldub enam musta poole.

Toote lõhn on väljapeetud, selles on tunda suitsu ja pipra lõhna ning see sisaldab lisaks kuivatatud liha ja maksa lõhnavarjundeid.

Söömisel on toode ebaühtlase tekstuuriga, mis on tingitud lihaterade kõvadusest ja maksaterade sulavusest. Põsetüki rasvkoe konsistents on vahelduvalt sulav ja krõmpsuv. Maitsele on iseloomulik õige tasakaal soola, kuivatatud liha, maksa ja rasva vahel, mida täiendab intensiivne pipra maitse ja püsiv suitsune järelmaitse, mis samas ei varjuta teisi lõhna- ja maitsevarjundeid.

Füüsikalis-keemilised omadused:

— rasvatustatud toote niiskussisaldus ≤ 75 %.

— rasvasisaldus (arvestatuna rasvatustatud toote 75 % niiskussisalduse juures) ≤ 45 %.

— kollageeni/proteiidide suhe ≤ 22 %;

— lahustuvate suhkrute kogusisaldus (arvestatuna rasvatustatud toote 75 % niiskussisalduse juures) ≤ 2 %.

Toote pikkust ja kaalu on kirjeldatud järgmises tabelis:

Sool Soole läbimõõt Toote pikkus Kuivmass Peensool 28–42 mm 15–30 cm 200–500 g > 30 cm > 500 g

Toodet turustatakse tervelt või lõikudena.

Tervelt turustatakse toodet U-kujulise vorstina, mille kaks otsa on kinnitatud või klammerdatud ning ühendatud nööri abil.

Lõikusid turustatakse pakendatuna kilesse, vaakumpakendisse või gaasikeskkonda.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Toote „Figatelli de l’Ile de Beauté“/„Figatellu de l’Ile de Beauté“ tooraine pärineb nuumsigadelt või emistelt (kuni 50 % tooraine massist), vastavalt järgmistele kriteeriumidele:

— loomadel ei tohi esineda Rn-alleeli ja halotaanitundlike loomade osakaal peab jääma alla 3 %;

— nuumsigade nuumamisperioodil ja emiste tiinusperioodil ja puhkeperioodil antav sööt peab sisaldama alla 1,9 % linoolhapet;

— põrsaste võõrutamise ja emise tapmispäeva vahele peab jääma vähemalt 15päevane puhkeperiood;

— puhkeaeg loomade tapamajas mahalaadimise ja tapmise vahel peab olema vähemalt 2 tundi;

— sooja nuumsearümba kaal on ≥ 75 kg;

— sooja emiserümba kaal (ilma pea ja udarata) on ≥ 120 kg;

— lõplik pH jääb vahemikku 5,50–6,20;

— lihal ei ole järgmisi väliseid defekte: väikesed vereplekid, mädakolded, väljaheite või konveieri määrdeaine plekid, olulised värvuse või konsistentsi defektid.

— rasvkude on valge ja tihke;

— liha on heleroosa kuni punase värvusega.

Kasutatavad lõiketükid on nõuetekohaselt eemaldatud kamaraga põsetükk, rinnatükk, lõikejäägid, maks ja süda.

Põsetüki osakaal lihasegus peab olema vähemalt 25 %, kuna see annab tootele iseloomuliku krõmpsuvuse.

Maksa osakaal lihasegus peab olema 30–50 %.

Kasutatakse värskeid või külmutatud tükke.

3.4. Tootmise erietapid, mis peavad toimuma määratletud geograafilises piirkonnas

Toote „Figatelli de l’Ile de Beauté“/„Figatellu de l’Ile de Beauté“ valmistamise kõik etapid, alates liha hakkimisest kuni toote kuivatamiseni, peavad toimuma geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Toote viilutamisele peab järgnema pakendamine (tootel ei ole enam väliskesta) kilesse, vaakumpakendisse või gaasikeskkonda.

3.6. Sellise toote märgistamise erieeskirjad, millele registreeritud nimetus viitab

—

4. Geograafilise piirkonna täpne määratlus

Toote „Figatelli de l’Ile de Beauté“/„Figatellu de l’Ile de Beauté“ geograafiline piirkond koosneb kahest departemangust: Corse-du-Sud ja Haute-Corse.

5. Seos geograafilise piirkonnaga

Seos geograafilise piirkonna ja toote „Figatelli de l’Ile de Beauté“/„Figatellu de l’Ile de Beauté“ vahel põhineb eelkõige traditsioonilisel oskusteabel ja toote eriomadustel.

Prantsusmaa halduspiirkonna, Vahemere mägise saare Korsika kohta kasutatakse tavapärast hüüdnime „Ile de Beauté“ (Ilu saar).

Korsika kliima on vahemereline. Seda iseloomustavad soojad ja kuivad suved ning pehmed ja niisked talved. Korsikale on iseloomulikud kaks domineerivat tuult: öine a tramuntana, mis muudab ööd jahedaks ja päevane u maestrale, mis muudab päevad kuivaks.

Mullastiku- ja kliimatingimused on väga soodsad metsa kasvamiseks. Seetõttu on Korsikal head eeldused metsakasvatuseks ning kogu piirkonnas on levinud lehtpuud, eelkõige kastanipuud, tammed ja pöögid. Kogu Korsika ulatuses moodustab puudega kaetud ala 46 %, vastav pindala on 401 817 ha, mis on oluliselt kõrgem üleriigilisest tasemest (26,9 %). Lehtpuudest esineb kõige enam tamme, eelkõige iilekstamme, mis katab 22 % saare metsaga kaetud alast. Korgitamme esineb peamiselt piirkonna ida- ja lõunaosas ning see moodustab seal ligikaudu 15 % metsaga kaetud alast. Makja, mis paikneb enam kui 200 000 hektaril, on sageli samuti käsitletav metsana, selle kõrgus võib ulatuda 5–6 meetrini. Pöök kasvab kõrgustel üle 1 000 m ja kastan on Korsika looduskeskkonnaga väga hästi kohanenud liik, mida leidub kogu saarel, seda on nii merekallastel kui ka kuni 1 200 meetri kõrgusel mägedes.

Kuna tegemist on saarega, on Korsika elanikud välja töötanud saare kliimatingimustele ja metsaressurssidele vastava oskusteabe lihasaaduste tootmiseks.

Nimelt on Korsika kuiv ja tuuline kliima soodustanud kuivsoolamise meetodi väljaarendamist sealiha säilitamiseks, mis erineb Põhja-Prantsusmaal kasutatavast liha kuumtöötlemisest.

Vorsti „Figatelli de l’Ile de Beauté“/„Figatellu de l’Ile de Beauté“ tootmise näol on tegemist sealiha ühe vanema säilitamismeetodiga kogu Korsika piirkonnas. See toode kuulub lühiajaliselt pärast sea tapmist tarbitavate toodete hulka. Seejuures on kuivsoolamine olnud Korsikal alati oluline toiduainete tootmise ja seega ka piirkonna kultuuri komponent.

Toote „Figatelli de l’Ile de Beauté“/„Figatellu de l’Ile de Beauté“ valmistamisel hakitakse tooraine jämedalt, jäljendades traditsioonilist liha hakkimist noa abil.

Saadud tükid segatakse seejärel peensoolaga, segu võib maitsestada veini või lõhnaainetega.

Suure osa aastast püsivad kõrged temperatuurid on tinginud soolamisel suure koguse musta pipra (2–6 g/l) kasutamise. Must pipar, mida algselt kasutati loodusliku tõrjevahendina putukate vastu, on aja jooksul kujunenud toote „Figatelli de l’Ile de Beauté“/„Figatellu de l’Ile de Beauté“ oluliseks tunnuseks.

Suitsutamine toimub kohalike lehtpuusortide abil, erinevalt muudest toodetest, kus kasutatakse pigem okaspuude puitu. Sagedamini kasutatakse kohalikku ja kergemini kättesaadavat puitu: tamme, kastanit, pööki, maasikapuud ja erinevaid kanarbikke. Tegemist on traditsioonilise meetodiga, mida omal ajal kasutati seoses kastanikasvatusega, mis oli saare põllumajanduse oluline haru. Liha suitsutamiseks on alati kasutatud lehtpuude puitu, kuna need liigid kasvavad kogu saare territooriumil, samuti on see puit vähem tuleohtlik ja jätab vähem põlemisjääke kui okaspuude puit. See annab suitsutatud tootele talle iseloomuliku peenuse ja väldib okaspuude kasutamisel tekkivat maitse liigset intensiivsust: tegemist on „pehme“ suitsutamisega. Selline suitsutamine säilitab ka soolamise mõju ja kaitseb toote pinda putukate kahjustuste eest. Suitsutamine on eelkõige valdavalt germaani rahvastega asustatud piirkondades kasutatav meetod. Selle kogu saare territooriumil kasutatava meetodi näol on tegemist Vahemere piirkonnas väga vähe levinud eripäraga.

Toote lõplik kuivamine toimub kokkupuutel välisõhuga. See etapp võimaldab toote organoleptilistel omadustel kinnistuda.

Vorst „Figatelli de l’Ile de Beauté“/„Figatellu de l’Ile de Beauté“ on Korsika saare üks tunnuslikke tooteid, mis annab tunnistust saarel väljaarendatud oskusteabest, kultuurist ja traditsioonidest. Toote eripäraks on selle valmistamistehnoloogia edasiandmine põlvest põlve. See oskusteave annab tootele eripärased omadused:

— iseloomulik kollakaspruunist pruunini ulatuv ebaühtlane värvus, mis kaldub seda enam musta poole, mida suurem on maksa osakaal tootes;

— väljapeetud lõhn, milles on esmalt tunda suitsu ja pipra lõhnanüansse, seejärel kuivatatud liha ja maksa lõhnavarjundeid;

— ebaühtlane tekstuur, mis on tingitud lihaterade kõvadusest ja maksaterade sulavusest. Põsetüki rasvkoe konsistents on vahelduvalt sulav ja krõbe;

— õige tasakaal soola, kuivatatud liha ja rasva vahel;

— esmasele maitsele järgneb iseloomulik pipramaitse, mis tugevdab järelmaitset;

— domineerivad maksa maitsenüansid;

— suitsune järelmaitse, mis samas ei varjuta teisi lõhna- ja maitsevarjundeid.

Toote „Figatelli de l’Ile de Beauté“/„Figatellu de l’Ile de Beauté“ valmistamise spetsiifiline oskusteave on välja kujunenud traditsiooniliste meetodite alusel, nagu liha jämedalt hakkimine, mis on seotud saare kliima ja loodusressurssidega: suure koguse musta pipra kasutamine, kohaliku lehtpuude puidu kasutamine suitsutamiseks ja kuivatamine välisõhu käes on meetodid, mis on väga hästi kohandunud kuiva ja tuulise kliimaga, asjaoluga, et tegemist on saarega, ning saart katva metsaga.

Jäme hakkimine annab tootele ebaühtlase tekstuuri. Põsetüki ja maksa kasutamine kindlusta väga iseloomuliku krõmpsuva ja sulava konsistentsi. Maksa ja lõhnaainete kasutamine annab tootele tervikliku ja tugeva lõhna- ja maitsebuketi.

Suure musta pipra koguse kasutamine annab tootele „Figatelli de l’Ile de Beauté“/„Figatellu de l’Ile de Beauté“ iseloomuliku tugeva musta pipra maitsevarjundi.

Suitsutamine kohaliku lehtpuu puidu (kastan, tamm, pöök, ...) abil kindlustab tootele väga tervikliku lõhna- ja maitsebuketi (püsiv suitsune järelmaitse), mis on samuti toote „Figatelli de l’Ile de Beauté“/„Figatellu de l’Ile de Beauté“ oluline eripära. See annab tootele ka väljapeetud lõhna ja tüüpilise kollakaspruuni värvuse.

Kuivatis kuivatamine välisõhu abil võimaldab toodet stabiliseerida ja säilitada ning aitab välja kujundada toote organoleptilised omadused (õige tasakaal soola, kuivatatud liha ja rasva maitsenüansside vahel).

Asjaolu, et tegemist on saarega, on tinginud selle oskusteabe edasiandmise põlvest põlve ning on võimaldanud säilitada toote „Figatelli de l’Ile de Beauté“/„Figatellu de l’Ile de Beauté“ iseloomulikud omadused.

Viide tootespetsifikaadi avaldamisele

(Viitemääruse artikli 6 lõike 1 teine lõik)

https://extranet.inao.gouv.fr/fichier/CDC-FigatelliIdB-RepCOM2.pdf

(1) ELT L 343, 14.12.2012, lk 1.